KAKO JE BITI SLOVENEC MED SLOVENCI ali

ZAKAJ SEM RADIKALEN?

Spoštovane, drage dame,

spoštovani gospodje!

S slovenskim jezikom bomo obstali, brez pa propadli! Slovenska gimnazije tu, v Celovcu ni zaman, bila je, je, in upam, da bo še naprej garant slovenskega jezika, slovenske kulture in slovenskega naroda na Koroškem. Ravno slovenski jezik je temeljni razlog za obstoj te šole.

Brez slovenskega jezika ne bi bilo niti tega govorniškega natečaja, niti ne Tischlerjeve nagrade. Zaradi slovenščine in s slovenščino smo danes vsi tu. Sem ponosen sin slovenskega naroda, naroda s tisočletno zgodovino, polno temnih in bolečih porazov, sijočih zmag in negotove prihodnosti.

Verjetno ni naključje, da sem zagledal luč sveta 86 let po najtemnejšem dnevu slovenskega naroda na Koroškem, 10. oktobra leta 1920. Rojen sem namreč 10. 10. 2006. Koroški plebiscit pa je pokopal še zadnji up za skrčeno Zedinjeno Slovenijo. Istega leta smo Slovenci s požigom Narodnega doma v Trstu simbolično izgubili tudi Trst in Slovensko primorje.

S plebiscitom smo izgubili Koroško. Zame kot zavednega, mojemu narodu zvestega Slovenca, pa pomeni ta dan, ki je sicer moj rojstni dan, dan žalovanja. Dobro in slabo – vse v enem dnevu.

Zakaj govorim o vsem tem? Zakaj pogosto pišem o teh vprašanjih? Konec koncev – zakaj sem jaz 16-letni Slovenec niti ne popoln koroški Slovenec, saj je moja mati iz Kranjske, za nekatere na Koroškem radikalen oziroma radikalc? Kako sem kot zaveden Slovenec postal radikalen?

Po definiciji SSKJ je radikalec človek radikalnih nazorov in dejanj.

Sami se lahko zdaj prepričate ali so moji nazori radikalni.

Moja zavednost in zvestoba slovenskemu narodu gresta mnogim v nos, saj nismo vsi mnenja, da je slabo, če opustijo slovenski jezik – celo prav se to nekaterim zdi. Take ljudi imamo žal tudi na Slovenski gimnaziji, ki je že desetletja steber intelektualnega slovenstva na Koroškem, in kjer dijaki večinoma govorijo nemško. Če pa te sošolce vprašaš, zakaj ne govorijo slovensko, pa odgovorijo; »*Zakaj bi sploh govorili slovensko, saj smo v Avstriji, tu se govori nemško*…!«

S takimi ljudi sem vsak dan obdan in vsak dan me boli srce, ko pomislim, kako je lahko toliko Slovencev podleglo germanizaciji, asimilaciji slovenskega prebivalstva. Saj smo bili Slovenci še ne dolgo nazaj tu na Koroškem večina, zdaj pa stoji naš narod pred izginjanjem, kot je nazorno pred kratkim prikazala Andrina Mračnikar.

Letošnja nagrajenka Tišlerjeve nagrade Milka Kriegl je iz danes skorajda povsem ponemčene Zilje. Pri tem bi spomnil, da če bi na Zilji v preteklosti obstajalo več takih »radikalcev«, kot sem jaz, bi bila Ziljska dolina danes malo bolj slovenska, kot je zdaj. Zilja pa ima v zgodovini slovenstva velik pomen, saj je bil oče ideje Zedinjene Slovenije Matija Majer Ziljski iz Zilje.

Pravijo, da prihodnost pripada pogumnim. Tu na Koroškem smo pogumni tisti, ki ne ozirajoč se na Hitlerjeve vzklike: »*Macht mir das Land Deutsch*!« in Hajmatdienstove parole: »Der *Kärntner spricht Deutsch*!« še vedno govorimo slovensko in se požvižgamo na oportuniste, ki so za lastni dobiček opustili svoj materni jezik in zatajili svoje slovenske korenine.

Spet drugim pa moja zavednost zaradi tega ni po všeči, ker se pač bojijo resnice, ki si jo upam glasno in jasno izreči. Resnica je, da smo koroški Slovenci enako, kot vsi drugi slovensko govoreči prebivalci ozemlja med Gosposvetskim poljem na severu, Porabjem na vzhodu, Benečiji na zahodu in Istro na jugu, del skupnega slovenskega naroda! In to neodvisno, ali nas delijo državne meje, saj so bile vse te meje zapisane brez nas.

Zame sta zavedanje, da sem Slovenec in zvestoba slovenskemu rodu temelj mojega življenja. Zame nikoli ni obstajala dilema, ali sem Slovenec, zame se nikoli ni stavilo vprašanje, kateri jezik je moj materni jezik, zame pa nihče ne vpraša, komu sem zvest, ve se – zvest sem slovenstvu! Ali sem zato radikalen?

Nekako imam občutek, da sem ob rojstvu dobil **dolžnost** širiti zavednost in zvestobo slovenskemu rodu povsod, kamor stopim. Tudi to v povezavi z mojim dnevom rojstva, verjetno ni naključje. Zavednost je v mojem srcu trdno zasidrana. Nikoli pa ne bom opustil upanja na Zedinjeno Slovenijo. Razdeljeni smo šibki, združeni nepremagljivi!

Edinost, sreča, sprava k nam nazaj se vrnejo, otrok, kar ima Slava!

Hvala za vašo pozornost!